Kanne 19.11.2012 - Front Polisario v. neuvosto
(Asia T-512/12)
Oikeudenkäyntikieli: ranska
Asianosaiset
Kantaja: Front populaire pour la libération de la saguia-el-hamra et du rio de oro (Front Polisario) (Laâyoune) (edustaja: asianajaja C.-E. Hafiz)
Vastaaja: Euroopan unionin neuvosto
Vaatimukset
Kantaja vaatii unionin yleistä tuomioistuinta
kumoamaan riidanalaisen toimen ja tämän seurauksena kaikki soveltamistoimet.
Oikeudelliset perusteet ja pääasialliset perustelut
Kantaja vetoaa viiteen kanneperusteeseen i) Euroopan unionin ja Marokon kuningaskunnan välisen maataloustuotteita, jalostettuja maataloustuotteita sekä kaloja ja kalastustuotteita koskevia vastavuoroisia vapauttamistoimenpiteitä ja Euroopan yhteisöjen ja niiden jäsenvaltioiden sekä Marokon kuningaskunnan välisestä assosioinnista tehdyn Euro-Välimeri-sopimuksen pöytäkirjojen N:o 1, N:o 2 ja N:o 3 sekä niiden liitteiden korvaamista ja mainitun assosiaatiosopimuksen muuttamista koskevan sopimuksen tekemisestä kirjeenvaihtona 8.3.2012 annetusta neuvoston päätöksestä 2012/497/EU (EUVL L 241, s. 2) sekä ii) neuvoston asetuksen (EY) N:o 747/2001 muuttamisesta Marokosta peräisin olevia tiettyjä maataloustuotteita ja jalostettuja maataloustuotteita koskevien unionin tariffikiintiöiden osalta 12.9.2012 annetusta komission täytäntöönpanoasetuksesta (EU) N:o 812/2012 (EUVL L 247, s. 7) nostamansa kanteen tueksi.
Kantajan mielestä kyseiset toimet koskevat sitä Saharan kansan edustajana suoraan ja erikseen.
Ensimmäinen kanneperuste, joka perustuu yhtäältä perusteluvelvollisuuden noudattamatta jättämiseen, vaikka perustelut olivat erityisen tarpeellisia oikeudellisen ympäristön kannalta, ja toisaalta kuulluksi tulemista koskevan oikeuden loukkaamiseen, koska Front Polisariota ei ole kuultu.
Toinen kanneperuste, joka perustuu SEUT 67 artiklalla, SEU 6 artiklalla ja oikeuskäytännössä vahvistetuilla periaatteilla suojattujen perusoikeuksien loukkaamiseen, koska Saharan kansan itsemääräämisoikeuteen on suhtauduttu piittaamattomasti ja Marokon kuningaskunnan, joka on kantajan mukaan miehittäjävalta, pakkoliittämispolitiikkaa on tuettu. Kantaja vetoaa lisäksi SEUT 7 artiklassa määrätyn johdonmukaisuusperiaatteen loukkaamiseen suvereniteettiperiaatteen noudattamatta jättämisellä sekä Euroopan unionin perustana olevien arvojen ja sen ulkoista toimintaa ohjaavien periaatteiden loukkaamiseen SEU 2 artiklan, SEU 3 artiklan 5 kohdan, SEU 21 artiklan ja SEUT 205 artiklan vastaisesti.
Kolmas kanneperuste, joka perustuu Euroopan unionin tekemien kansainvälisten sopimusten sekä erityisesti Euroopan unionin ja Marokon kuningaskunnan välillä tehdyn assosiaatiosopimuksen ja Yhdistyneiden kansakuntien merioikeussopimuksen virheelliseen soveltamiseen.
Neljäs kanneperuste, joka perustuu useiden kansainvälisen oikeuden oikeussääntöjen, joihin kuuluvat itsemääräämisoikeus, sopimusten suhteellinen vaikutus ja kansainvälisen humanitaarisen oikeuden oleelliset määräykset, virheelliseen soveltamiseen.
Viides kanneperuste, joka perustuu riidanalaisten toimien lainvastaisuuteen, koska Euroopan unionin toiminnan laittomuus kansainvälisen oikeuden perusteella johtaa kyseisten toimien lainvastaisuuteen.
____________